Mimpi Moon

***Mimpi Moon*** ialah sebuah filem komedi romantik Malaysia 2000 arahan dan skrip oleh Shuhaimi Baba. Dibintangi oleh Rashidi Ishak dan Kavita Kaur, ia mengisahkan persahabatan akrab antara Moon, Vina, Nona dan Sok Van yang membesar di sebuah pekan kecil di Langkawi yang bernama Batu Suara. Apabila dewasa mereka terpisah kerana mengikut haluan hidup masing-masing. Setelah bertahun-tahun merantau, ada sesuatu yang membuatkan mereka kembali ke pekan kecil tersebut. Ida Nerina, Jalaluddin Hassan, Ning Baizura dan Afdlin Shauki melakonkan watak pembantu. Filem ini ditayangkan pada 6 April 2000 dan menerima pelbagai ulasan positif.

## Sinopsis
Moon (Rashidi Ishak) dan Vina (Kavita Kaur) ialah dua insan yang telah berkenalan semenjak kecil lagi. Vina datang dari sebuah keluarga doktor yang baharu berpindah ke Kampung Batu Suara. Vina merupakan anak kepada Dr. David dan Dr. Anna. Ibu Vina telah terkorban di Kampong Saoum, Kemboja semasa mengikuti kumpulan paramedik sukarelewan. Moon juga mengikuti rombongan tersebut namun dia terselamat dari jerangkap samar di perkampungan tersebut.

Sepuluh tahun selepas tragedi itu yang memisahkan pasangan itu, Vina menyambung pelajarannya dalam bidang perubatan di luar negara manakala Moon meneruskan kerjaya sebagai jurutera bunyi di studio rakamannya di Kuala Lumpur. Oleh sebab syarikat Moon memgalami masalah kewangan, Moon mengambil keputusan untuk pulang ke kampung halamannya di Batu Suara, Langkawi dan ingin bekerja dengan bapanya, Dr. Mansoor. Sementara itu, adik Moon, Nona (Ning Baizura) meneruskan kerjayanya sebagai doktor di klinik Dr. Anna. Seorang lagi rakan mereka, Sok Van menjadi pengurus restoran miliknya di pekan Batu Suara. 

Vina juga turut pulang ke kampung halamannya semasa kecil dahulu. Walaupun Vina sudah mempunyai teman lelaki yang bernama Mark Scotty, tetapi cintanya tetap utuh terhadap Moon selepas mereka bersua semula. Kehadiran Miranda Cordoba, seorang penyiasat dan perisik dari negara Amerika Latin yang menyiasat jerangkap samar yang masih aktif di kampung tersebut. Dia juga kerap mengganggu dan menggoda Moon secara keterlaluan. Moon berasa tidak selesa dengan tindak tanduk Miranda. Kampung Batu Suara terkenal dengan tempatnya yang menjadi tarikan melalui tradisi perubatan menggunakan ubat gamat Dr. Mansoor. Dr. Mansoor mengendalikan kajian untuk menaik taraf ubat gamat kepada yang lebih mesra pengguna. 

Gamat emas diperkenalkan di khalayak umum dan akan digunakan sepenuhnya di negara Kemboja. Namun begitu, Moon dan Vina telah membuat perancangan lain untuk menyiasat sendiri siapa sebenarnya Miranda. Pada malam hari pelancaran tersebut, mereka telah menyelinap dan menyamar sebagai staf di hotel tersebut dan berjaya menangkap Miranda tetapi pengganas menyangkakan Miranda mengambil barangnya. Miranda sempat melarikan diri dengan membawa sebuah beg bimbit yang menjadi rebutan orang itu. Miranda telah mencampakkan beg tersebut ke dalam kandang kambing tersebut sehingga berlaku satu letupan yang menggemparkan kampung tersebut. Moon, Vina dan Miranda terselamat. 

Penjualan gamat emas semakin laris. Miranda menyelamatkan kampung tersebut daripada pengganas tersebut. Dia terus membuat pelaburan dengan Dr. Mansoor dan menghasilkan minyak sapuannya sendiri untuk dijual di pasaran Malaysia. Sementara itu, hubungan Moon dan Vina kembali erat dan percintaan diteruskan. Pada pengakhiran cerita, Gamat emas dihasilkan yang menyatukan Moon, Vina bersama rakan dan keluarga mereka yang lain.

## Pelakon

### Pelakon utama
* Rashidi Ishak sebagai Moon / Moonir Mansoor
* Kavita Kaur sebagai Vina / Davina David
* Jalaluddin Hassan sebagai Dr. Mansoor
* Ning Baizura sebagai Nona Mansoor
* Afdlin Shauki sebagai Sok Van

### Pelakon pembantu
* Asha Gill sebagai Dr. Anna
* Anuar Kamaruddin sebagai Dr. David
* Shamsul Cairel sebagai Badrul
* Iskandar Najmudin sebagai Mark Scotty
* Ida Nerina sebagai Miranda Cordoba
* Sarimah Ibrahim sebagai Lin
* Jit Murad sebagai Penyanyi

### Penampilan khas
* Melissa Saila sebagai Pengurus artis
* Saiful Apek sebagai Penyanyi studio
* Ally Iskandar sebagai rakan Moon di kampung
* Dean C. K. Lau sebagai bapa Sok Van
* Na'a Murad
* Joanna Bessey
* Sharifah Aleya
* Kamal Kadir
* Adriani Wahjanto
* Kher Cheng Guan
* Ross Hadi

### Pelakon kanak-kanak
* Mohd Haikaldin sebagai Moon kecil
* Zarina Anjoulie sebagai Vina kecil
* Erna Elliyana Rosli sebagai Nona kecil

## Penerbitan
Tajuk asal filem ini ialah *Moon*, namun ditukar kepada *Mimpi Moon*. Ia diarahkan oleh Shuhaimi Baba, yang sebelum ini mengarahkan filem *[[Selubung]]* (1992), *[[Ringgit Kasorrga]]* (1995) dan *[[Layar Lara]]* (1997). Beliau turut berkhidmat sebagai penulis skrip. Menurut Shuhaimi, *Mimpi Moon* ialah sebuah filem cereka ringan bertemakan komedi romantik. Ia merupakan filem Melayu pertama yang menggunakan dwibahasa secara seimbang – Melayu dan Inggeris, selain dibuat salinan dalam versi Inggeris (bukannya alih bahasa) untuk tayangan khusus di pawagam.

Rashidi Ishak dan Kavita Kaur melakonkan watak utama. *Mimpi Moon* ialah filem kedua lakonan Rashidi selepas *[[Senario The Movie]]* (1999) dan filem pertamanya sebagai pelakon utama. Filem ini juga kembali menggandingkan Kavita dan Ida Nerina selepas berlakon dalam filem *Layar Lara*, juga arahan Shuhaimi. Kavita memegang watak sebagai Vina, *Mimpi Moon* ialah filem pertama lakonannya sebagai pelakon utama selepas melakonkan watak kecil dalam *Layar Lara*. Beliau berkata mengenai wataknya: "Saya tidak dibenar melepaskan perasaan marah, walaupun pada satu ketika jiwa saya dilukai oleh Moon. Itulah tunjuk ajar Shuhaimi Baba kepada saya kerana *Mimpi Moon* bukan sebuah filem berat, sebaliknya berlandaskan subjek ringan".

Kos pembikinan diperuntukkan sebanyak RM1.8 juta dengan penggambaran dijalankan pada November 1998 di Langkawi, Port Dickson, Melaka, Kuala Kubu Baru, Seremban, Kuala Lumpur dan Pulau Pangkor dan dimuktamadkan pada Januari 1999.

## Tema
Menurut Hasmi Hashim, yang menulis untuk *[[Berita Harian]]*, tema cerita *Mimpi Moon* berkisarkan tentang dua jalur yang menjadi major dan minor pengungkapan idea. Cinta dan kasih sayang (major), disandarkan kepada gamat emas (minor) yang menjadi titik tolak penceritaan.

## Muzik
Filem ini menampilkan lagu "Ku Yakinimu" nyanyian Krisya. Album runut bunyi filem ini dikeluarkan pada Mac 2000. EMI Music Malaysia pada mulanya merancang untuk mengedarkan album runut bunyi *Mimpi Moon*, namun akibat keadaan yang tidak menentu, EMI tidak mengedarkan runut bunyi filem itu. Ia memuatkan 9 lagu yang diterbitkan oleh Shamsul Cairel.

## Keluaran dan sambutan
*Mimpi Moon* pada asalnya dijadualkan untuk tayangan pada Mac 2000, bagaimanapun, ia dikeluarkan secara rasmi pada 6 April 2000 di 29 pawagam seluruh Malaysia. Versi bahasa Melayu ditayangkan di 22 pawagam manakala versi bahasa Inggeris hanya ditayangkan di beberapa pawagam terpilih sahaja. Laman web rasmi filem ini juga dilancarkan bagi mempromosikan filem ini. Filem ini telah mencapai kutipan lebih RM400,000 dalam tempoh 11 hari tayangan, seterusnya meraih kutipan pecah panggung sebanyak RM560,000 pada minggu terakhir tayangan.

Dalam ulasan retrospektif beliau mengenai filem ini, Saniboey Mohd Ismail dari *[[Harian Metro]]* berpendapat bahawa *Mimpi Moon* "bukan hanya satu transisi daripada bentuk-bentuk filem Melayu tipikal yang disuapkan kepada penonton Malaysia sejak azali, sebaliknya ia jelas dari aspek luarannya sahaja sudah membuktikan bahawa filem Melayu akan bergerak ke satu lagi dimensi baru". Saniboey juga berpendapat pemotongan terhadap filem ini "dapat dielakkan" kerana ia "dilihat sebagai sebuah karya humor atau komedi romantik, bukan karya serius". Marina Abdul Ghani dari *[[The Malay Mail]]* menulis: "...*Mimpi Moon* ternyata filem yang menyentuh hati dan ringkas, dengan sentuhan unik gamat sebagai pemangkin yang mempengaruhi kehidupan protagonis". Lim Chang Moh, juga dari akhbar sama memberi penarafan 1/2 bintang untuk filem ini.

Satu ulasan daripada *[[Mingguan Malaysia]]* berpendapat bahawa watak Moon dan Vina kelihatan "begitu kaku" selain dalam keadaan "tidak bermaya, tiada tenaga". Ulasan akhbar itu juga menulis: "Menonton *Mimpi Moon* menyebabkan kita sukar mempercayai ia adalah kerja tangan seorang pengarah yang sudah memahat nama yang kukuh dalam dunia pengarahan filem Melayu". Zainal Alam Kadir dari *[[New Straits Times]]* mempunyai pandangan tersendiri mengenai filem ini sambil menulis: "Ia membuatkan anda mahu menontonnya sehingga penghujung. Anda kadang-kadang mendapat benjolan di tekak, tetapi yang paling penting, ia membuatkan anda ketawa (agak sedikit) pada titik tertentu". Menulis untuk *[[Berita Harian]]*, Siti Ruqaiyah Hashim beranggapan bahawa *Mimpi Moon* boleh dianggap sebagai "filem Malaysiana". Shima Amir, juga dari akhbar sama menggelarkan *Mimpi Moon* sebagai "filem sindiran yang tajam" sambil berpendapat bahawa "Shuhaimi Baba dah kenakan kita bukan dengan rahsia gamat ajaib tapi rahsia di sebalik sindirin dan ejekannya".

## Anugerah

## Rujukan

## Pautan luar
*  (diarkibkan)
*